༄༅། །གསང་བ་རིན་ཆེན་འདུས་པ་ལྗགས་སྒྲིག་མ་བཞུགས་སོ། །

༄༅། །ཐུགས་སྒྲུབ་མཐིང་ཀའི་གསུང་བསྙེན་མཛད་པའི་ཕྱག་ལེན་ལ། ཟླ་བ་གང་རུང་གི་ཚེ་བཅུའི་རྒྱུན་གྱི་མཆོད་པ་གྲུབ་རྗེས་སྐུ་མཚམས་གདམ་གཞུང་
ལྟར་བཞིན་སྤྲོས་པ་གང་ཡང་མི་དགོས༔ གུ་རུའི་སྐུ་བྲིས་འབུར་དམིགས་རྟེན་དུ་བཀོད༔ ཐུན་བཞིའི་སྒོ་ནས་ཉམས་སུ་བཞེས་ཏེ༔ སྲོད་དང་ཐོ་རངས་གཉིས༔ སྔ་དྲོ་
དགོང་ཐུན་བཞིའོ༔ བཅུའི་ནུབ་མོའི་སྲོད་ཐུན་དང་པོ་ནས༔ བདག་ཉིད་ཀྱིས་ཧཱུྃ་ཧཱུྃ་ཞེས་བརྗོད་པས་སྐད་ཅིག་དྲན་རྫོགས་སུ༔ ཞེས་སོགས་ནས་ཁམས་གསུམ་ཟིལ་གྱིས་
གནོན་པ་གཅིག་ཏུ་གྱུར་གསལ་བཏབ༔ ངག་སྔགས་ཀྱི་དཀྱིལ་འཁོར་ཞེས་སོགས་གཞུང་གི་དམིགས་རིམ་གྱི་ཧཱུྃ་ལྕེ་སྟེང་ནས་མུ་ཏིག་སྟར་ལ་བརྒྱུས་པ་བཞིན་བབས་ཁོག་

༄༅། །པའི་ཤ་ཁྲག་ནང་ཁྲོལ་མེར་ཞུ་བ་སོགས་སྡིག་སྒྲིབ་སྦྱང་བའི་དམིགས་པ་ཐུན་མགོ་ལ་གསལ་བཏབ་རྗེས༔ འབྲུས་བང་བ་ཁེངས་པ་ལྟར་མགྲིན་པ་
མན་ཆད་གང་བར་བྱེད་པ་སྲོད་ཐུན༔ དེའི་མཚམས་ནམ་གུང་ཆ་མཉམ་ཕྱིར་གཉིད་ཀྱི་རྣལ་འབྱོར་ཐོ་རངས་ཆ་ཟིན་ལ་བཞེངས་མ་ཐག་གོང་བཞིན་ལུས་ལྷར་གསལ་བཏབ་རྗེས་
སྲོད་ཐུན་ཇི་ལྟར་རོ། །ནམ་ལངས་སྔ་དྲོའི་ཆར་ཡང་དེ་བཞིན། ཉིན་གུང་ཐུན་མཚམས་དེར། གཞན་ཆག་མེད་ཡོད་པ་རྣམས་མཛད། ཕྱེད་ཡོལ་ནས་ཀྱང་སྔ་མ་བཞིན་ཏེ་
དགོང་ཐུན་ཡན་ཞག་གཅིག ཡང་བཅུ་གཅིག་གི་སྲོད་ཐུན་ནས་ཀྱང་གོང་ལྟར་ཐུན་བཞིར་བཅད་ནས་བཅུ་བདུན་གྱི་དགོང་ཐུན་ཡན་ལ་ཞག་བདུན་དང་པོའོ། །དེའི་བར་ལ་

མཚན་ལྟས་རྣག་ཁྲག་འཛག་པ་སོགས་གཞུང་ལྟར་སྡིག་སྒྲིབ་དག་པའི་རྟགས་ངེས་པར་ཡོང་། ཡང་གཅུན་གྱི་སྲོད་ཐུན་དང་པོ་ནས་མགོ་བརྩམ། ལུས་ལྷར་བསྐྱེད་ཆོག་སྔར་དང་འདྲ་ལ། ཁོག་པ་གང་རྗེས་ཕྱིར་
འཕྲོས་ཧཱུྃ་གི་གནས་ཁང་སོགས་གཞུང་ལྟར་འཇིག་རྟེན་ཐམས་ཅད་མེར་ཁེངས་པའི་དམིགས་པ་དེ་ཁ་ལྟར། སྲོད་ཐོ་རངས་སྔ་དགོང་ཐུན་བཞིར་བཅད་པའི་སྒོ་ནས། ཉེར་བཞིའི་དགོང་ཐུན་ཡན་ལ་ཞག་བདུན་ཕྲག་
གཉིས་པའོ། །ཡང་ཉེར་བཞིའི་སྲོད་ཐུན་ནས་དབུ་བརྩམ། ཧཱུྃ་ཧཱུྃ་སོགས་ལུས་ལྷར་གྱུར་སྔར་ལྟར་གསལ་བཏབ་མཚམས་ཐུན་མགོར་ཧྲཱིཿཞེས་བརྗོད་པས་ཧཱུྃ་ཡིག་ཐམས་ཅད་མཁའ་འགྲོ་མར་གྱུར་པ་ཐམས་ཅད་
ཀྱང་ཧཱུྃ་སྒྲ་དི་རི་སྒྲོག་པ་སོགས་དམིགས་པ་གཞུང་ནང་ལྟར་ཚེས་གཅིག་གི་དགོང་ཐུན་ཡན་ལ་ཞག་བདུན་ཕྲག་གསུམ་པའོ། །ཡང་ཚེས་གཅིག་གི་སྲོད་ཐུན་ནས་མགོ་བརྩམ་ལྷར་གསལ་བ་བཏབ་རྗེས་རང་གི་
མགྲིན་པར་ཧཱུྃ་དམར་མཚོན་གང་བྱི་རུ་ལྟ་བུར་གསལ་བཏབ་འོད་འཕྲོས་མཁའ་འགྲོ་རྣམས་ཧཱུྃ་སྒྲ་སྒྲོག་པ་སྔར་ལྟར་ལས་ཁྱད་པར་མཁའ་འགྲོ་མ་རྣམས་ཧཱུྃ་སྒྲ་སྒྲོག་བཞིན་བྲོ་བརྡུང་ཁྲིག་ཁྲིག་སོགས་གཞུང་དུ་་་་་
གསལ་བ་ཚེས་བརྒྱད་ནས་མཛད། ཚེས་དགུའི་དགོང་ཐུན་ཡན་ལ་ཞག་བདུན་ཕྲག་བཞི་པ་ཐོན་མཚམས། དེ་ཉིན་སྔ་ཐོག་ནས་མཆོད་གཏོར་སོགས་བསྲེག་ཆུག་ཏུ་བྱས་པ་རྣམས་རྟེན་གྱི་མདུན་དུ་བཤམས།

༄༅། །སྲོད་ཐུན་ནས་སྐྱབས་སེམས་རྒྱལ་ཆེན་སོགས་ལས་བྱང་གཞུང་བསྲང་། འཛབ་བཟླས་སྐབས་སྡིག་སྒྲིབ་བྱང་ཞིང་ཁོག་པ་གང་པའི་དམིགས་པ་དང་ལྡན་པས་བྱ། ནང་ཁེངས་བཞིན་པ་
དེ་ཁ་ནས་སྤྲོས་པས་དམིགས་པ་དང་བཅས་པས། ཧྲཱིཿཞེས་བརྗོད་པ་ཧཱུྃ་རྣམས་མཁའ་འགྲོ་སྡེ་ལྔར་ཁྲ་ཤིག་སོང་སྟེ་དེ་རྣམས་ཀྱང་ཧཱུྃ་སྒྲ་སྒྲོག་པ་བསམ་ཞིང་བྱ། རང་ཉིད་དྲག་མཐིང་དུ་གསལ་བའི་མགྲིན་པར་ཧཱུྃ་
དམར་མཐེབ་མཚོན་གང་པ་བྱི་རུ་ལྟ་བུ་གཅིག་གསལ་བཏབ་པ་འོད་འཕྲོས་པའི་མཐུས། སྣང་སྲིད་ཐམས་ཅད་འོད་ཟེར་དེས་ཁྱབ་པས་མཁའ་འགྲོ་མ་རྣམས་ཀྱང་ལུས་གར་སྟབས་དང་བཅས་འཁྲབ་བཞིན་ཧཱུྃ་སྒྲ་
དིར་དིར་སྒྲོག་པའི་མཐུས། འཇིག་རྟེན་སྟོང་གསུམ་ཐམས་ཅད་ལྡེག་ལྡེག་འུར་འུར་ཆེམ་ཆེམ་གཡོ་ཞིང་འགུལ་བས། སངས་རྒྱས་དང་བྱང་སེམས་སྐྱེ་འགྲོ་སེམས་ཅན་སྣང་སྲིད་སྡེ་བརྒྱད་ཐམས་ཅད་བདག་ཉིད་
དྲག་རྩལ་གྱི་ཏིང་ངེ་འཛིན་དཔེ་དབང་དུ་བསྡུས་པར་བསམ་ཞིང་{དུ་}ཉེར་གཅིག་བཟླས་པ་འདི་ནི་དབང་ཆོག་ལས་ཀྱང་། བསྙེན་པ་སུམ་བརྒྱ་ཉེར་གཅིག་གིས། །དབང་གི་བྱིན་རླབས་ནུས་པ་བསྐྱེད། །ཞེས་
པའི་དགོངས་པ་ཤིན་ཏུ་ཟབ་པའི་དོན་རིག་འཛིན་བརྒྱུད་པའི་ཞལ་ཤེས་ཕྱག་ལེན་གཞུང་དང་མ་འགལ་ཞིང་བཅོས་མེད་པའི་དོན་ཡིན་ལ། དབང་དུ་བསྡུ་བའི་དམིགས་བཟླས་དེའི་མཚམས། དངོས་གྲུབ་བླང་བའི་

ཡིག་ཆུང་ནང་དུ་གསལ་བའི་དངོས་གྲུབ་བླང་བའི་སྙིང་པོ། ཨཱོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ་ཧཱུྃ་ཧཱུྃ༔ ན་ན་ཁ་དྷེ་སིདྡྷི་ཧཱུྃ་ཧཱུྃ་ཧཱུྃ༔ སརྦ་སིདྡྷི་དྷ་ནཾ་མེ་དྷི་ཧྲཱི༔ ཨ་ཡུ་སིདྡྷི་ས་མ་ཡ་སྡུས་སྡུས༔ ཞེས་པ་དེའི་
བཟླས་པ་གནང་བའི་ཚེ། དམིགས་པ་ཡིག་ཆུང་དེ་ནང་དུ་གསལ་བའི་འཇིག་རྟེན་ཁམས་ཀྱི་ལོངས་སྤྱོད་ལྔ་འུབ་ཀྱིས་བསྡུས་ལ་ཚེའི་བྱིན་གྱིས་བརླབས་ཞེས་པའི་བར་དེ་གསུང་ངག་ཏུ་ཡང་འདོན་པར་མཛད་ནས་
སྔགས་བཟླས་ལ་གཙོ་བོར་སྟོན། དཔལ་གཏོར་ལ་དངོས་གྲུབ་བླང་། ཚོགས་ལ་རོལ། ལྷག་མ་བཙོན་དུ་བཟུང་ཞིང་ལྷག་ཆོག་གི་མཐར་སང་སྲོད་ཐུན་དང་། དེ་བཞིན་ཡང་ཚོགས་གསར་པ་བཤམས་མཆོད་
གཏོར་ཁ་གསོས་ཐོར་ཐུན་ལ་ཡང་གོང་བཞིན། ཡང་ཚེས་བཅུའི་དགོང་ཐུན་ཀྱང་དེ་བཞིན། དགོང་ཐུན་གྱི་ཚོགས་རོལ་ལྷག་མ་དང་དེ་ཡན་ཐུན་གསུམ་གྱི་ལྷག་གཏོར་བཤམས་ལ་ལྟོས་པའི་བྱང་ཤར་མཚམས་སུ་
བསགས་པ་རྣམས་དང་བསྲེས་པ་ཁ་ཆུས་སྦྲན། ཕྱིར་བཏང་། ཆད་ཐོ་བསྔོས། བསྟན་མ་བསྐྱང་། དེ་དག་གི་སྐབས་སུ་ཐུན་བཞིར་བཅད་དེ་ཕྲིན་ལས་རྣམ་པ་བཞི་དང་སྦྱར་བའི་དགོངས་པ་ཡང་། དང་པོ་ནི་
གཏེར་གཞུང་གསང་བ་རིན་ཆེན་འདུས་པ་ལས། ཧཱུྃ་ཧཱུྃ་ཞེས་པ་དྲག་པོ་བརྗོད་པོ་ཡིས༔ སྣང་སྲིད་འཇིག་རྟེན་རྨང་ནས་ལྡེག་ཅིང་འཁྲུག༔ འུར་འུར་ཆེམ་ཆེམ་ཀུན་ཏུ་གཡོ་ཞིང་འགུལ༔ དེ་ལྟར་བཟླས་པས་

༄༅། །དངོས་སམ་རྨི་ལམ་དུ༔ ཞེས་སོགས་བཤད་པའི་དོན་ཡང་སྲོད་ཀྱི་ཐུན་ནས་དབུ་བརྩམས་པའི་དགོངས་པ་ཡིན་ཞིང་། ཡང་གཞུང་དེ་ཉིད་ལས། ཧཱུྃ་སྒྲ་རྡོ་རྗེ་དྲག་པོའི་སྣང་གླུ་ཡི༔ ཧཱུྃ་
སྒྲ་བརྩེགས་མ་ངར་ལྡན་ཐོག་ལྟར་བཟླས༔ ཞེས་ཐུན་དྲག་པོའི་བསྒྲགས་ཚུལ་དམིགས་བསལ་དཔེས་བསྟན་ནས། སྔ་ཐུན་གྱི་ཞི་བ་སོགས་ལྷག་མ་གསུམ་གྱི་སྡོམས་སུ་ཡང་གཞུང་དེ་ལས། དལ་བར་བཟླས་
པའི་ཡོན་ཏན་བསམ་མི་ཁྱབ༔ ཞེས་བཤད་ལ་དེ་ཡང་ཐུན་བཞིར་ཕྱེ་བ་ལ་མི་འདྲ་བའི་ཁྱད་པར། གཞུང་ལས། སྲོད་ཀྱི་དུས་སུ་རྡོ་རྗེ་སྲིན་པོ་ཡི༔ ངུར་སྒྲ་དྲག་པོའི་ཧཱུྃ་གིས་ལྷ་སྲིན་འདུལ༔ ཞེས་པ་ཇི་ལྟར་ན།
གོང་དུ་གསལ་སྨོས་བཞིན་ཉིས་བརྩེགས་ངར་ལྡན་དུ་བཅད་ལ་དྲག་པོར་བཟླས་པ་དང་། དེ་རྗེས་གཞུང་ལས། ཐོ་རངས་དུས་སུ་ཧཱུྃ་གི་སྣང་གླུ་ཡིས༔ མ་མོ་མཁའ་འགྲོ་ཐམས་ཅད་དབང་དུ་བསྡུ༔ ཞེས་པས་
རྒྱས་པའི་དོན་དང་སྦྱར་དུས་དེར་དངོས་གྲུབ་བླང་བའི་དཔེ་ཧཱུྃ་བདུན་བརྩེགས་སུ་བཅད་པ། གཡུ་འབྲུག་ཚང་ནས་ངུར་ཚུལ་དུ་བཟླས། དེ་རྗེས་གཞུང་ལས། སྔ་དྲོ་དུས་སུ་ཞི་བ་ཤུབ་བུ་ཡིས༔ དངོས་པོ་
བདག་ཏུ་འཛིན་པའི་རྣམ་སྨིན་སྦྱངས༔ ཞེས་པས་ཞི་བ་ཧཱུྃ་གཅིག་བཞིན་རང་གི་གོས་ཀྱི་གོང་པས་གོ་བ་ཙམ་དུ་ཆུ་བོ་མཉམ་སྦྱངས་གངས་རི་ལ་ཆུ་ཐིགས་པ་ཐིག་ཐིག་བབས་པའི་ཚུལ་དུ་བཟླས། དེ་རྗེས་གཞུང་

ལས༑ དགོང་ཀྱི་དུས་སུ་ཧཱུྃ་གི་གདུང་དབྱངས་ཀྱིས༔ རིག་འཛིན་བླ་མའི་རྣལ་འབྱོར་ཆེན་པོ་བསྒོམ༔ ཞེས་པ་དབང་གི་དགོངས་པ་ཧཱུྃ་ལྔ་རྩེགས་སུ་བཅད་དེ་བཟླས་པ་སྟེ། ཞི་དྲག་གཅིག་མ་གཏོགས་པའི་
རྒྱས་པ་དང་དབང་གཉིས་ཁ་ལ། ཕོ་སྐད་ཀྱི་འགྱིང་རྩལ། མོ་སྐད་ཀྱི་གཉེན་རྩལ། མ་ནིང་གི་དབྱངས་ཀྱིས་དུས་རྒྱུན་དུ་ཉམས་སུ་བླང་ངོ་། །ཞེས་པ་བསྙེན་པ་ལམ་དུ་གཟུད་ཐབས་གཏེར་གཞུང་འདི་སྐོར་རང་
ནས་འབྱུང་བའི་དོན་ཏེ། བདུན་ཚན་དང་ལྔ་ཚན་བཅད་པའི་སྐབས། ཕོ་སྐད་ཞེས་སྦོམ་རགས་ཆེ་ལྡིར་གྱི་བདུན་ཚན་ཇེ་ཆུང་གི་རིང་ནས་ཤེད་ཇེ་ཆེ་ཆུང་བའི་སྙན་ཆ་དང་བཅས་མོ་སྐད་ལྟ་བུའི་བདུན་ཚན་དུ་བཅད་
པའི་གཉེན་རྩལ། དེ་དག་གི་བར་སྐབས་འབྲེལ་བྱེད་དུ་གྲེ་བ་ཤས་མི་འགྲོ་བའི་སྦོམ་ཕྲ་ཟུང་སྦྱོར་དུ་བྱེད་པ་ལ་མ་ནིང་ཞེས་པའི་{གདའ་}? བཅད་དུ་དེ་གསུམ་སྣོལ་བ་ལྟ་བུ། ཇི་ལྟར་ལྔ་ཚན་དུ་བཅད་པ་ལ་ཡང་
རིགས་འགྲེ་ལ། ཉིན་གུང་སོགས་ཐུན་མཚམས་སུ་རྩོལ་བྲལ་ངང་ལ་བཞག ཅེས་པ་གནས་ལུགས་རྫོགས་པ་ཆེན་པོའི་དགོངས་པ་སྐྱོང་བ་དང་། ནམ་ཕྱེད་སྐུ་ལུས་འབྱུང་བ་བཞིའི་ཆ་རྒོད་ཕྱིར་གློ་གཡས་འོག་
ཏུ་སེངྒེའི་ཉལ་སྟབས་སུ་གཟིམ་པའི་ཚེ། ཐུགས་འདུན་རྩེ་གཅིག་ཏུ་དྲིལ་བ་ཐུགས་ནང་དུ་ཡི་གེ་ཧཱུྃ་གཅིག་ལ་གཏད་ནས་ཅི་བདེར་མནལ་སད་མ་ཐག་ཧཱུྃ་ཧཱུྃ་ཞེས་སྐད་ཅིག་དྲན་རྫོགས་སུ་ལྷར་ལྡང་། ལུས་གནད་

༄༅། །བསྙེན་པའི་རིང་། གཞུང་གི་དམིགས་བསལ་ལྟར་དྲང་སྲོང་ཙོག་པུར་སྒོམ་ཐག་གིས་བསྡམས་ན་བཞུགས་བདེ། ཁྲིད་ཡིག་ཏུ་བཤད་ཡོང་བས་སེམས་དཔའ་རྡོ་རྗེའི་སྐྱིལ་ཀྲུང་ལ།
རྣམ་སྣང་ཆོས་བདུན་ལ་གཡོ་མེད་མ་གཏོགས་བསྐྱང་། བུབ་འགྱེལ་གཉིད་སྤང་། དེ་ལྟར་བརྩོན་པ་ལྟ་བུར་བཞེས། རབ་ཟླ་བ་གཅིག་ངག་བཅད། གལ་ཏེ་ཐུན་མཚམས་སུ་གསུང་ངག་གཏོང་བ་སོགས་ཇི་ལྟར་
འཚམས་པའི་སྒོ་ནས་ཟླ་གྲངས་གཅིག་ལ་གསུང་བསྙེན་གྲགས་རྟགས་ཡོངས་སུ་རྫོགས་པར་འགྲོ་བ་ཡང་ཉིན་ཞག་ཕྲུག་རེ་རེར་ཉི་ཁྲི་ཆིག་སྟོང་དོན་གྱིས་འགྲོ་བ་མ་གཏོགས་ཕྱག་ཕྲེང་ལ་གྲངས་བཅུག་མཛད་མི་་་
དགོས་པ་སོགས་འདི་ལྟར་བཀའ་སྲུང་སྙན་ཆ་ཆེ་བས། ཕྱག་ལེན་མཐོང་བརྒྱུད་ངག་རྒྱུན་གྱི་དཀྲོལ་བ་མ་གཏོང་། ད་སྔ་བརྩི་ཆོས་འདི་འདྲ་མི་སྣང་ལགས་ཀྱང་། ཨུ་རྒྱན་ཆེན་པོ་ཉིད་ལ་བཅོས་མིན་གྱི་ཐུགས་
དད་ཆེ་བའི་སྐྱེས་བུ་ཆེན་པོས་མཛད་པ་ལ་རྗེས་སུ་ཡི་རང་བས་ཟབ་མོའི་གཏེར་ཆོས་འདི་སྐོར་མཁས་ཤིང་གྲུབ་པ་བརྙེས་པའི། རིག་འཛིན་མངའ་རིས་པ་ཆེན་པོ་སོགས་བླ་མ་དམ་པ་ཚད་ཐུབ་དྲུག་གི་ཞབས་པད་
ཉེ་བར་བསྟེན་པའི་བཀའ་དྲིན་ལས་ཇི་ལྟར་ཐོབ་པ། འཁྲུལ་པ་མེད་པའི་དམར་ཁྲིད་དུ་མཆོག་གི་སྤྲུལ་པའི་སྐུ་ཞབས་དྲུང་རིན་པོ་ཆེ་བསོད་ནམས་རྒྱལ་མཚན་གྱིས་བཀའ་སྩལ་སྤྱི་བོར་བླངས་ཏེ། གཡས་རུ་བྱང་

ཕྱོགས་སུ་སྐྱེས་པའི་སྔགས་པ་རྒན་པོ་རལ་པའི་ཁུར་ཅན། དཔལ་བཀྲ་ཤིས་སྟོབས་རྒྱས་དབང་པོའི་སྡེ་ཞེས་གྲགས་ལ། མིང་གཞན་ཟབ་མོ་གཏེར་ཁ་ལས། མཁའ་འགྲོ་འཕྲིན་ལས་ཡོངས་གྲུབ་རྩལ་གྱིས་སྐྱོ་
མདའ་ཆོས་སྡེ་ཆེན་པོའི་གམ། གུ་རུ་པདྨའི་ཨེ་ཝཾ་ལྕོག་སྒར་དུ་སྦྱར་བའི་ཡི་གེ་པ་ནི། སྤྲུལ་སྐུ་མདོ་སྔགས་བསྟན་པའི་སྒྲོན་མེ་ཉིད་ཀྱིས་བགྱིས། འདི་བཀའ་སྲུང་གཏེར་བདག་དམ་ཅན་རྣམས་ཀྱིས་བཀའི་
གནང་བ་རབ་ཏུ་སྦྱིན་ཏེ་རྣམ་པ་ཀུན་ཏུ་དགེ་ལེགས་འཕེལ་བའི་ཕྲིན་ལས་མཛོད་ཅིག །མངྒ་ལཾ།།